L'Ajuntament de Llíria repassa més de 100 quilòmetres de pistes rurals
06 de juliol de 2020

L'Àrea de Mobilitat Sostenible i Camins de l'Ajuntament de Llíria, que dirigix l'edil Paco García, ha dut a terme un repàs general de les principals vies de comunicació rurals del terme municipal, que ha afectat a més de 100 quilòmetres de pistes i per al qual s'han usat quasi 35 tones de material asfàltic.

Els treballs han consistit en la reparació amb paviment i piconament mecànic de la multitud de clots i afonaments que s'han produït els dos últims anys a les vies asfaltades situades a les zones rurals del municipi. Pistes tan importants com la Primera i la Segona, el camí dels Frares, el del Pla de les Avenes, el del Cabeço Roig, el de la Iessa, el Camí Vell de Xelva i el de les Mallades ha sigut objecte de l'actuació.

L'objectiu de la regidoria, ha apuntat García, “és mantindre en bon estat de conservació les vies públiques que donen servei als camps de cultiu i urbanitzacions de Llíria, per les quals discorren multitud de vehicles tant de transport de mercaderies com particulars i especials per als treballs agrícoles, deixant preparada la xarxa viària per a les pròximes campanyes agrícoles”.

Estos treballs es completaran amb dues noves ajudes que el municipi ha sol·licitat tant a la Conselleria d'Agricultura com a la Diputació de València per a repavimentar alguna d'estes pistes rurals i continuar ampliant la xarxa viària asfaltada en zones de gran producció agrícola.

D'altra banda, la Brigada de Camins continuarà este mes de juliol amb la seua labor de segat de marges i cunetes de camins i pistes rurals que, amb el confinament i els episodis intensos de pluges d'esta primavera, s'han tornat a omplir de brossa i males herbes.